Әммә Ер ҙә үҙ күсәрендә әйләнә, шуға күрә Кориолис көстәре хәрәкәт итеүсе һауаға йоғонто яһай һәм был хәрәкәтте көнбайышҡа йүнәлтә. Тропосфераның өҫкө ҡатламдарында һауа массаларының кире хәрәкәте барлыҡҡа килә: экваторҙан алып полюстарға тиклем. Уның Кориолис көсө көнсығышҡа табан даими тайпылдыра. Ә төньяҡ һәм көньяҡ киңлектең яҡынса 30 градуслы райондарында хәрәкәт экваторға параллель рәүештә көнбайыштан көнсығышҡа йүнәлә. Һөҙөмтәлә был киңлектәргә эләккән һауаның ундай бейеклектә йөрөргә урыны юҡ, һәм ул ергә төшә. Бында юғары баҫым майҙаны барлыҡҡа килә. Шулай итеп, пассат елдәре барлыҡҡа килә — экватор яғына һәм көнбайышҡа табан өргән даими елдәр, һәм өйрөлмә көсө даими эш иткәнлектән, экваторға яҡынлашҡанда, пассат елдәре уға параллель тиерлек иҫә Өҫкө ҡатламдарҙың экваторҙан тропиктарға йүнәлтелгән һауа ағымдары антипассаттар тип атала. Пассат елдәре һәм антипассанттар һауа әйләнешен барлыҡҡа килтерә, уның буйынса экватор менән тропиктар араһында өҙлөкһөҙ һауа циркуляцияһы һаҡлана. Төньяҡ һәм Көньяҡ ярымшарҙарҙың пассат елдәре араһында — эске интропик конвергенция зонаһы бар.